Dr. Pák Gábor: Dr. Zsembery Dezső búcsúztatója (Elhangzott 2022. augusztus 27-én a dorogi Szent József plébániatemplomban)

Kedves Gyászoló Család!

Tisztelt Hölgyeim és Uraim!

2022. augusztus 9-én, a 94. születésnap előtt 8 nappal a már ingoványos talajon álló fa kidőlt. A szinusz csomó elküldte utolsó parancsát a pitvarok és kamrák felé, azok végigfutottak a speciális izomrostokon. Még egy kontrakció. Már nem követte ismétlés. A fáklya kihunyt, a szemafor – melyről oly sokat mesélt a mozdonyvezető édesapa a kis Dezsőnek – pirosat mutatott. Irreverzibilitás állt be. A gyász, a temetés minden esetben megrendítő, sokszor váratlanul bekövetkező esemény, mely minden esetben szomorúságot okoz, de ugyanakkor figyelmeztet is minket a földi élet mulandóságára. Most egy teljes, kerek, a krisztusi életkor háromszorosát elérő szép, kiegyensúlyozott élet földi elmúlását látjuk, ugyanakkor még most sem hisszük el, hogy bekövetkezett az, ami már sejthető, várható volt az elmúlt időszak történései alapján. Azért állunk itt sírja mellett megrendülten, mély szomorúsággal, hogy búcsúzzunk dr. Zsembery Dezsőtől, aki 1957-től 1993-ig a Dorogi Kórház belgyógyász orvosa, majd osztályvezetője, majd igazgatója is volt. Nyugdíjba vonulása után még majdnem 20 évig részt vett a járóbeteg ellátásban. „Nem halok meg egészen” – mondja Horatius, szeretett halottunk után is itt marad sok minden: a család, a barátok, a munkatársak, és jelen esetben pluszként a betegek megbecsülő szerepe.

Tisztelt Gyászolók!

Az 1928-ban született Dezső kiskunhalasi évek után Budapestre került a ferencvárosi kis MÁV szolgálati lakásba. A Gyáli úti éveket mindig úgy emlegette, mint az emberré formálás naturális közegét. Olga testvérével közösen nevelkedtek, szinte édesapa nélkül. Leo bácsit állandóan a szenesmozdony vezetőfülkéje, majd 1953-tól 1956-ig Márianosztra szakította el a családjától, a közös, rendszeres esti vacsoráktól. A terhek Lujza néni vállait nyomták idegrendszerét korán megviselve. Dezsőt sikeres egyetemi tanulmányok után orvosdoktorrá avatták 1954-ben. „Végigutaztam a villamos ütközőjén az Üllői úton, kurjongattam örömömben társaimmal együtt” – vallotta később. Majd ahogy a becsület diktálta akkoriban, ő is a MÁV alkalmazottja lett kórházi segédorvosként. 1956 után változás következett be a család életében: Olga Venezuelát választotta, Dezsőt Pestről eltanácsolták. Először Tápiószelét, majd Dorogot választotta álláshirdetés útján. „Csak annyit tudtam, hogy Ilku, Buzánszky meg szénbánya – belevágtam. Vonzott Pest közelsége, nem akartam távolmaradni a Franzstadtól, a haveroktól – sokan voltak”- emlékezett a dorogi kezdetekre. Hamar asszimilálódott, 1967-ben osztályvezető főorvos lett pályázat útján, ugyanakkor megbízták a nyugdíjba került dr. Miskolczy Zoltán után a Járási Kórház igazgatói feladataival is, ő volt az első kinevezett igazgatója az Esztergom-Dorog Egyesített Kórházainak is. Már nem akart Pestre visszakerülni, megtalálta helyét községünkben. Nagy lendülettel szervezte a belgyógyászat életét, szerette a fiatal orvosokat, szívesen alkalmazta, önálló munkára bíztatta őket. A szakmai féltékenység fel sem merült. A gyomor-, a bélrendszer betegségei iránti érdeklődése felerősödött, prioritást kapott, környékről származó orvospalántákat szervezett maga köré, majd elkezdte egy magas szintű orvosszakmai munka feltételrendszerének kialakítását. Száloptikás endoscopért harcolt, a megyében az elsőt meg is szerezte, speciális őrkórtermet alakított ki a vérző betegek számára országosan az elsők között. Az operatív endoscopia rutinná vált Dorogon. A húsvétra hazalátogató nyugati rokonokkal nem schwartzbeldbe bonyolódott, hanem gyógyszert hozatott abban az időben, amikor kétféle vérnyomáscsökkentő: strophantinera, valamint algopyrin-no-spa jelentette a szakma terápiás csúcsát háromféle antibioticum mellett, és szódabikarbónával kezeltük a fekélybetegeket. Más világ volt, de Ő még másabbat, jobbat akart, ezért áldozatokra is képes volt. Felismerve a térség morbiditási adataiban rejlő és már prognosztizálható jövőképet, 54 éves korában szakvizsgát tett reumatológiából, hogy a struktúra átalakítás kapcsán létrejövő reumatológiai osztály működőképes legyen. „Bányász vidéken sok lesz a reumás beteg, kell a szakértelem”- vallotta. Nefrológiai tevékenysége megalapozta a Fresenius Művese Állomás létrehozását, volt eset, hogy helikopter hozta a kertvárosi repülőtérre hasi dialízisre a beteget az ország más városából. A 80-as évek elején!! Akkor!! Dorogra!!

Jöttek az elismerések, születtek a közlemények, az ország orvosai Szegedre, Szombathelyre, Miskolcra és persze Budapestre jártak képződni, mindig a legújabbat és legfrissebbet. De még ez sem volt elég. Országos belgyógyászati és reumatológiai konferenciák szervezése mellett megyei orvosnapok rendezésére is maradt energiája. Empátiája, határozott diagnosztikus és kapcsolatteremtő készsége, új iráni fogékonysága igazi reformerré tették.

2012-ben megírta a kórház történetét. A Dorogi Belgyógyászaton öröm volt dolgozni. Működése alatt 3 orvos szerzett hármas szakképesítést, 6 kolléga eredményesen vizsgázott két szakmából, tanítványai közül négyen osztályvezető főorvosi állást töltenek, illetve töltöttek be. Ez páratlan teljesítmény egy kis osztály életében, minősítve ezzel az osztály vezetését.

Tisztelt Főorvos Úr!

„CONTRA VIM MORTIS NON EST MEDICAMEN IN HORTIS!!”

Hiányozni fogsz a tanítványok mellett persze mindenkinek. Nálunk családtag voltál, aki megfelelt a Németh László általi axiómának: „jó orvos csak jó ember lehet”. Nem csak egy gyalog voltál a sakktáblán. Határozott, de nem megfellebbezhetetlen voltál, mindig bátor, de ugyanakkor óvatos, a téteket emelő.

Köszönjük neked a törődést, a sok bíztatást, a jobbító szándékú, de igen ritka korholást, és az ezt követő megbocsátást. Törekedni fogunk, hogy az általad belénk táplált ismérveket, ránk hagyott orvosi – nem csak szakmai örökséget – átadhassuk a jövő, utánunk következő orvosgenerációnak, mert azokat hasznosnak és követendőnek tartjuk. Most búcsúzunk tőled, tanítványok, nővérek, személyzet nevében Isten áldását kérve rád: Nyugodj békében. Tudod az evangélium szerint: „Ami látható, az véges – ennek vagyunk most tanúi – a láthatatlan az örök”. Megőrzünk emlékezetünkben.

„Requiem aetaram dona ei, domine!”